E-Tol stelsel 'n mislukking – soos vele ander ANC projekte | SAUK.co.za - Nuus.info
Soos vele ander projekte van die ANC-regime het die e-tol stelsel ook klaaglik misluk.
Adv. Anton Alberts van VF Plus sê Makhura se uitspraak bewys dat dié party nou, na etlike jare, reg bewys is.
"Een aangeleentheid wat Sanral onmiddellik sal moet aanspreek is die wye litigasie wat oor die jare rondom die verset teen die onbillike stelsel ontstaan het, veral Sanral se dagvaarding van padgebruikers en teistering deur middel van sms-aanmanings. Die VF Plus sê jare lank reeds dit is onbillik en premier Makhura het dit nou bevestig.
"Die VF Plus eis dus dat alle litigasie en hangende hofsake sonder meer gestaak moet word. Een hiervan is die sogenaamde toetssaak wat tans namens 'n gedagvaarde padgebruiker deur OUTA bestuur word.
"Die Tolhek Aksiegroep (TAG), waarvan die lede bestaan uit die Nasionale Belastingbetalersunie, TLU SA en die Vryheidsfront Plus, het aansoek gedoen om as vriend van die hof toegelaat te word in die saak.
"TAG wil in die hoofverhoor aanvoer dat die e-tolinstrumente en -stelsels nie voldoen aan die Wetlike Metrologiewet (Wet 9 van 2014) nie en daarom onwettig bedryf word."
Adv. Alberts sê dit is ook jammer dat soveel belastinggeld intussen op hofsake vermors is in 'n desperate poging van Sanral om die stelsel op die mense van Gauteng af te dwing.